Coligny-moordsaak: Nóg aanklagte bygevoegPieter Doorewaard en Phillip Schutte in die Coligny-landdroshof (26 Junie 2017). Foto: ANA Nog aanklagte is bygevoeg teen die twee mans van Coligny wat aangekla word van die moord op ŉ 16-jarige seun van dié dorp in Noordwes. Pieter Doorewaard (26) en Phillip Schutte (34) het Vrydag weer in die plaaslike landdroshof verskyn. Hulle is voorheen van moord en poging tot moord aangekla. Frank Lesenyego, woordvoerder van die Nasionale Vervolgingsgesag (NVG), het aan Maroela Media gesê die klagstaat is Vrydag aan die mans se regspan oorhandig. “Op die klagstaat word aangedui dat die beskuldigdes aangekla word van moord, ontvoering, intimidasie, diefstal, die onwettige besit van ŉ vuurwapen, onwettige besit van ammunisie en die rig van ŉ vuurwapen,” het Lesenyego gesê. Hy het gesê die saak is ook na die hooggeregshof in Mahikeng oorgeplaas. Doorewaard en Schutte sal op 15 November weer in die hof verskyn waar daar op ŉ datum vir hul verhoor ooreengekom sal word. Die twee mans se borgtog is op dieselfde voorwaardes verleng. Doorewaard en Schutte word aangekla van die moord op Matlhomola Jonas Mosweu wat in April vanjaar gesterf het. Mosweu se dood het tot gewelddadige betogings in Coligny gelei wat verder vererger het toe Doorewaard en Schutte op 8 Mei op borgtog van R5 000 elk vrygelaat is. Tydens die onrus is huise aan die brand gesteek, winkels geplunder en paaie versper. Die staat beweer Doorewaard en Schutte het Mosweu agterop ŉ bakkie gedwing voordat hulle hom later van die bewegende bakkie afgegooi het. Die seun is kort hierna op pad na ŉ hospitaal aan sy beserings dood. Die twee mans ontken dat hulle Mosweu van die bakkie afgegooi het en sê Mosweu het van die bakkie afgespring. Volgens die mans het hulle Mosweu en nog ŉ kind in hul werkgewer se landerye betrap waar hulle sonneblomme gesteel het. Hulle het glo vir die seuns gesê om op hul bakkie te klim om hulle na die polisiestasie te kan neem. Een seun het weggehardloop en Mosweu het agterop die bakkie geklim. Daniel Buthelezi, burgemeester van die Ditsobotla- plaaslike munisipaliteit, het in Junie bevestig die munisipaliteit sal ŉ huis vir Mosweu se familie bou sodat die familie van die Scotland-nedersetting na Gerdoren-park in die dorp kan verhuis. Lees die vorige berigte oor die Coligny-moordsaak op Maroela Media.